Jeg vil lige prøve at hive gennemsnittet lidt op. For det har jeg grund til.

Jeg har været kunde hos TDC siden min aller første telefon da jeg flyttede hjemmefra som 18-årig. Altså hos daværende KTAS. i København.

Jeg bor nu i Rudkøbing, Langeland.

Så kære TDC!

Ved samtlige besøg af TDC teknikere hernede på Langeland har jeg modtaget service og installation der er perfekte. 
Jeg flyttede herned i 2008 - Axel kom først og lavede installation i mit hus, kravlede rundt i skunke, hulrum. spindelvæv og støv, tog hensyn til kablernes placering på huset for ikke at de skæmmede husets udseende og også indvendigt blev der udvist omtanke, omhu og kvalitet. Det var da TDC startede med TDC TV (senere TDC Trio, nu igen TDC TV). Omhyggelig, dygtig, flink, kvalitetsinstallation. Jeg var meget positiv og glad. Meget flink og rar var han oven i købet også!

Ved flytning til Rudkøbing får jeg besøg af en TDC servicekollega (ja, undskyld, husker desværre ikke navnet) som giver samme fine service, han indretter installationen fuldstændigt som ønsket med netstik osv.. Super!

Jeg er så lige flyttet til ny adresse - stadig her i Rudkøbing. Jeg havde en tilfredsstillende hastighed på tidligere adresse, og modtog en ordrebekræftelse med en noget lavere hastighed. Til trods for at mit kobber uden problemer kan bære meget mere. Efter en kort ventetid på telefonen fik jeg fat i en venlig servicemedarbejder, der efter at have hørt på mine tirader i kort tid fik fundet en god løsning. Jeg fik forbindelsen jeg ønskede. Og er ovenud tilfreds.

Og installatøren!!! 
Kære Ib!. Han er super, super travl, kører fra Herodes til Pilatus, hele Syddanmark lyder det som om, der er hele tiden noget. Han fik i løbet af 2 dage både forbundet mine (uforbundne) netværkskabler i væggene med Homebox (og gemt den af vejen i teknikskabet i gangen, yes!), og sikret at min ny hastighed blev aktiveret. Vi blev enige om at de dæksler han manglede til stikkene kunne han komme med når det passede ind i hans travle program, og aftalen blev holdt. Han kom så snart han lige havde de 5 minutter ekstra det krævede. Det eneste han sagde ja tak til var en meget, meget hurtig slurk kaffe, og ellers er han både super dygtig, serviceminded og helt igennem kundens mand. Og både flink og rar!

Alt i alt en virkeligt god oplevelse. Hyggeligt, rart, sjovt, professionelt ud over alle grænser.

Jeg har tidligere, ved min flytning herned til Langeland, oplevet besvær med TDCs kundeservice på telefonen. Ordrebekræftelserne der kom som maskingeværsalver i posten bare man havde SPURGT om noget, og som stort set alle skulle rettes. Betalinger ført fem og tilbage, trusler om inkasso for beløb som viste sig at jeg ikke skyldte, men rent faktisk havde til gode.
Så jeg har såmænd prøvet den lidt dårligere side fra TDC. 
De endte dog alle med at blive løst, med en smule tålmodighed fra min side.

Så når det er sagt, oplever jeg igen og igen at en venlig og imødekommende  tilgang til servicemedarbejderne (uanset alder!) i den anden ende af røret gør underværker. 
Det samme gør sig gældende når man har alle informationer parat - konto- og kundenumre, aftaler og så videre. Medarbejderne sidder der for at hjælpe os kunder... og jeg er sikker på at det er en utaknemmelig post. 
De har kun de oplysninger foran sig på skærmen som deres system viser dem. De er hverken tankelæsere eller synske.

 Man ringer jo kun til kundeservice hvis der er noget galt... og lang tids ventetid i røret kan godt bringe temperaturen op i nærheden af kogepunktet. Vi glemmer i mellemtiden at vi er én kunde ud af mange, mange tusinde. Og er vrede på forhånd.

Jeg er selvfølgelig farvet af mine seneste mange gode erfaringer med TDC. Men jeg vil mane til besindighed... og at man husker på at der sidder et menneske i den anden ende. 
Kommunikation glider nu en gang lettest hvis man taler SAMMEN som om man stod ansigt til ansigt. Og ikke blot taler TIL en anonym person i den anden ende. I mine tilfælde har det givet gode oplevelser. 

Så... selvom jeg tidligere har været kritisk, et stort tak til TDC.